OpenLLM-France/wikimedia huggingface dataset:
# Pedro Eugenio Aramburu

Pedro Eugenio Aramburu Silveti (Río Cuarto, 1903ko maiatzaren 21a - Timote, 1970eko ekainaren 1a) argentinar militar eta politikaria izan zen. Argentinako presidentea izan zen 1955 eta 1958 bitartean eta Arturo Frondizi lehendakaritzan oinordeko izan zitzaion. Juan Domingo Perón bota zuen Revolución Libertadora ("Iraultza Askatzailea")n parte hartu zuen. 1970ean Montoneros taldeak bahitu zuen eta bi egunetan gero hil zuten. Hil eta lau urtera, bere gorpua bahitu zuten, Eva Perónen gorpua Argentinara itzul zedin eskatzeko.

## Erreferentziak

* ↑ «The Theft of the Coffin of the Traitor to the Nation Aramburu by Montoneros 1974» www.marxists.org (Noiz kontsultatua: 2023-05-30).
* ↑ Brandoli, Javier. (2010-04-15). «La Recoleta: el secuestro de los cadáveres de Evita y Aramburu» La revista de viajes con HistoriaS (Noiz kontsultatua: 2023-05-30).

## Kanpo estekak

* Datuak: Q188974
* Multimedia: Pedro Eugenio Aramburu / Q188974
# Alberto Fujimori

Alberto Ken'ya Fujimori Fujimori (Lima, 1938ko uztailaren 28a - ibidem, 2024ko irailaren 11) japoniar jatorrizko politikari perutarra izan zen. Hamar urtez herrialdeko presidentea izan zen, 1990etik 2000 arte. 2024an, 86 urte zituen, minbiziak jota eta hamalau urte preso egon ostean zuela, espetxetik bederatzi hilabete atera eta hil egin zen.

## Ibilbidea

Japoniar jatorriko familia batean sortu zen Fujimori; ingeniari agronomoa zen, eta unibertsitateko errektore ere aritu zen, harik eta 1990ean presidente hautatu zuten arte. Alan García ordezkatu zuen boterean 1990ko uztailaren 28an, Mario Vargas Llosa idazle eta beste hautagai nagusia zenari hauteskundeak irabazi ostean. Haren agintaldiko lehenengo urteetan neurri ekonomiko zorrotzak hartu zituen eta Peru nolabait suspertzea lortu. Halaber, Peruko Alderdi Komunistaren aurkako borroka ere tinkoa izan zen.
Ustelkeriak amaiera politikoa ekarri zion, bai eta giza eskubideen inguruan erakutsitako mespretxuzko jarrerak ere. Fujimorik errepresio gogorra ezarri zuen gobernuan izan zen garaian. Estatuko botere guztiak bereganatu zituen 1992an. Indar armatuen laguntzarekin Diputatuen Kongresua itxi, eta botere judiziala ere bere esku hartu zuen. Sendero Luminosoren kontra ekin zion, horretarako giza eskubideak urratzeko eta hainbat krimen egiteko batere erreparorik izan gabe. Salatu dute 300.000 emakume inguruk eta 22.000 gizonezkok esterilizazio behartuak jasan zituztela Fujimoriren agintaldian.
Izan ere, 2009an 25 urteko zigorra ezarri zioten gerra zikinarekin lotu ostean, batik bat 1990eko hamarkadan hainbat ezkertiar gerrillari bahitu eta hil izanagatik. 2010ean beste zigor bat gehitu zioten, ondasun publikoen bidegabeko eralgitzeagatik.
Epaiak gorabehera, herritarren zati esanguratsu bat haren aldeko izan zen.

## Erreferentziak

* ↑ https://www.berria.eus/mundua/alberto-fujimori-peruko-presidente-ohia-hil-da_2130420_102.html

## Ikus, gainera

* Peruko Alderdi Komunista
* Keiko Fujimori

## Kanpo estekak

* (Ingelesez):"The Fall of Fujimori" (Public Broadcasting Service).
* (Gaztelaniaz):Heriotzaren berri Naiz.eus agerkari digitalean.
* Datuak: Q133040
* Multimedia: Alberto Fujimori / Q133040
# Jean-Bédel Bokassa

Jean-Bédel Bokassa (Bobangui, Afrika Erdiko Errepublika, 1921eko otsailaren 22a - Bangui, 1996ko azaroaren 3a) Erdialdeko Afrikako Errepublikako politikari eta mariskala izan zen.

## Biografia

Frantses armadako kapitaina zen, eta Erdialdeko Afrikako armada antolatu zuen 1961. urtetik aurrera. 1966. urtean errepublikako lehendakari izendatu zuen bere burua, mariskal 1974an eta enperadore 1976an. Gobernu autoritarioa ezarririk, sekulako torturak eta sarraskiak egin zituen. Antropofagian aritu zela uste da, harrapatu zutenean giza-haragia omen zena baitzuen bere hozkailuan gordeta. 1979. urtean David Dackok agintetik bota zuen, eta berak hartu zuen errepublikako lehendakaritza.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q162708
* Multimedia: Jean-Bedel Bokassa / Q162708
# Eduardo III.a Ingalaterrakoa

Eduardo III.a Ingalaterrakoa (Windsorko gaztelua, Berkshire, 1312ko azaroaren 13a – Richmond Palace, Londres, 1377ko ekainaren 21a), Eduardo Windsorkoa (ingelesez: Edward of Windsor) ere deitua Ingalaterrako erregea izan zen 1327 eta 1377 bitartean.

## Bizitza

Eduardo II.aren semea zen; Elisabet Frantziakoaren eta Roger Mortimer-en babespean hasi zuen erregetza, baina 1330ean, estatu kolpe bat eman ondoren, biak bota zituen. Eskozia menderatu nahi izan zuen. Filipe IV.a Ederraren biloba zenez, Frantziako erregetza berari zegokiolakoan, 1337an Ehun Urteko Gerrari hasiera eman zion. Bere erreinaldian Izurrite Beltza gertatu zen (1349) eta ekonomia krisiak astindu zituen Ingalaterrako bazter guztiak. John Wyclifen heresia ere urte haietan sortu zen (1360-1370).

## Ezkontza eta seme-alabak

1328an Filipa Hainaultekoarekin ezkondu zen, eta hamalau seme-alaba izan zituzten:
* Eduardo Printze Beltza (1330-1376)
* Elisabet (1332-1379)
* Joana (1335-1348)]]
* Lionel Anbereskoa (1338-1368)
* Joanes Gantekoa (1340-1399)
* Edmundo Langleykoa (1341-1402)
* Maria Plantagenet (1344-1362)
* Margarita Plantagenet (1346-1361)
* Tomas Woodstockekoa (1355-1397)
Beste hiru seme eta bi alaba umeak zirela hil ziren.

## Zuhaitz genealogikoa

Zuhaitz genealogikoa :
Roger Clarendon
Edward of Angoulême
Rikardo II.a Ingalaterrakoa
Eduardo
John de Galeis
Edward of England
Sir John Sounders
Marie I de Coucy, Countess of Soissons
Isabella de Coucy
Philippa de Coucy
Joan of England
Lionel of Antwerp, 1st Duke of Clarence
Philippa, 5th Countess of Ulster
Filipa Lancasterkoa
Elizabeth of Lancaster, Duchess of Exeter
Henrike IV.a Ingalaterrakoa
John Beaufort, 1st Earl of Somerset
Katalina Lancasterkoa
John Plantagenet
Henry Beaufort
Joanes Gantekoa
Thomas Beaufort, Duke of Exeter
Joan Beaufort, Countess of Westmorland
John of Lancaster
Eduardo I.a Ingalaterrakoa
Eduardo II.a Ingalaterrakoa
John Plantagenet
Leonor Gaztelakoa
Eduardo III.a Ingalaterrakoa
Blanche Plantagenet
Filipe I.a Nafarroakoa
Elisabet Frantziakoa
Isabella Plantagenet
Joana I.a Nafarroakoa
Edward Planatagenet
Edward of Norwich, 2nd Duke of York
Edmundo Langleykoa
Constance of York
Blanche de la Tour Plantagenet
Richard of Conisburgh, 3rd Earl of Cambridge
Maria Walthamgoa
Margaret, Countess of Pembroke
Thomas of England
William of Windsor
Humphrey, 2nd Earl of Buckingham
Anne of Gloucester
Thomas of Woodstock, 1st Duke of Gloucester
Joan of Woodstock
John de Southeray
Isabella of Woodstock
Jane (?)
Philippa Plantagenet
Nicholas Lytlington
Joan of England
Joan (?)
William of Hatfield :

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014/11/18 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ Euskaltzaindia. (PDF) 186. arauaː Atzerriko pertsona-izenak. Grafia-irizpideak. Erregeerreginen eta kidekoen kasua. .

## Kanpo estekak

* Datuak: Q129247
* Multimedia: Edward III of England / Q129247
# Muhammad Zia Ul-Haq

Muhammad Zia Ul-Haq (urduz: محمد ضياء الحق‎‎; Jullundur, Punjab, India, 1924ko abuztuaren 12a - Bahawalpur, Punjab, Pakistan, 1988ko abuztuaren 17a) pakistandar politikaria eta militarra izan zen.

## Biografia

Bigarren Mundu Gerran parte hartu ondoren ikasketa militarrak egin zituen Estatu Batuetan. Indiaren eta Pakistanen arteko gerran (1965) parte hartu zuen, eta koronel izendatu zuten. 1976an jeneral izendaturik, 1977an estatu-kolpe bat antolatu zuen. Legebiltzarra desegin, lege martziala ezarri, eta Islamiar Errepublika ezarri zuen. 1978an, Pakistango lehendakaritza beretu eta islamiarrak ez, beste alderdi politiko guztiak debekatu zituen. 1979an, Ali Bhutto, aurreko lehendakaria, urkarazi zuen. Gobernu militarra bermatzearren alderdi islamiar guztiei dei egin zien alderdi bakarrean batu zitezen. Ez zuen lortu, eta alderdi guztiak debekatu zituen. Hegazkin istripu batean hil zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* ↑ EIMA: Eskola-liburuetako onomastikaren, gertaera historikoen eta artelanen izenak. Zerrendak
* Datuak: Q200499
* Multimedia: Muhammad Zia-ul-Haq / Q200499
# Georgios Papadopulos

Georgios Papadopulos (grezieraz: Γεώργιος Παπαδόπουλος; Ellinokhorion, Peloponeso, 1919ko maiatzaren 5a - Atenas, 1999ko ekainaren 27a) greziar militarra eta politikaria zen. 1967–1973 bitartean Grezian agindu zuen Koronelen juntako buruzagia izan zen.

## Bizitza

Bigarren Mundu Gerraren hasieran italiarren inbasioaren aurka borrokatu bazen ere, nazien kolaboratzaile lanetan aritu zen gero, Segurtasun Batailoietan. 1960an, koronel izendatu zuten. 1967ko apirilaren 21ean Greziako konstituzioaren aurkako estatu-kolpeko buru izan zen, eta urte bereko abenduan gudarostea utzi zuen.
Lehen ministroa izan zen 1969-1973 bitartean, Defentsa ministroa (1969-1973), Hezkuntza ministroa (1969-1970), eta Kanpo Arazoetako ministroa (1969-1973). 1973an, monarkia deuseztatu eta errepublika ezarri ondoren, errepublikako presidente bilakatu zen. 1973ko irailaren 25ean, beste estatu-kolpe batek kargutik kendu zuen. Diktadurako buruzagiei egin zitzaien epaiketan, aurrena heriotzara eta biziarteko kartzela-zigorrera gero kondenatu zuten. Kartzelan hil zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/30 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q156505
* Multimedia: Georgios Papadopoulos / Q156505
# Hamad bin Khalifa Al Thani

Hamad bin Khalifa Al Thani xekea (arabieraz: الشيخ حمد بن خليفة ال ثاني‎‎; Doha, 1952ko urtarrilaren 1a) Qatarko emirra izan zen 1995etik 2013ra.

## Bizitza

Bere aita, Qatarko emir Khalifa ibn Hamad al Thani xekea, agintaritzatik bota zuen estatu-kolpe odoltsu batean, 1995ean. Xeke zaharrak berak ere lehengusu bati kendu zion agintaritza 1972an, eta Suitzan oporretan zela bere seme zaharrak gobernuaren erantzukizuna bere gain hartu zuen. Mundu osoko herrialdeek berehala onartu zuten Qatarko agintari berria.
Xeke gazteak ikasketa militarrak egin zituen Britainia Handiko Errege Akademia Militarrean, Sandhursten. Atleta bikaina zen, eta bere herrira itzuli zenean, atletismo-programak antolatu eta bultzatu zituen. Printze oinordeko zela, gudarosteko buruzagi nagusi izendatu zuten 1972an, eta Defentsa-ministro 1977an. Emir-kargua eskuratu baino lehen, gobernuko administrazioaren eta arazo militarren ardura hartu zuen. Petrolioa, merkataritza eta kanpo-politika ere beraren esku egon ziren.
1995eko estatu-kolpea aitaren eta semearen bi urteko tirabira handien ondorioa izan zen. Agintaritza eskuratu orduko baimena eman zuen Qatarko burtsa hiriburuan jartzeko; ministro-talde berria izendatu zuen; gobernu- eta ondorengotza-lege berriak onartu zituen, eta Lehen Ministro izendatu zuen bere burua, Defentsa-ministro eta gudarosteko buruzagi nagusi karguei uko egin gabe. Abdullah bere anaia izendatu zuen laguntzaile. Hamad xekea arabiar buruzagi liberala da, Israelekin harremanak onbideratzen saiatu da, eta Estatu Batuei zentro militarrak eraikitzeko baimena eman die.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q57360
* Multimedia: Sheikh Hamad bin Khalifa Al-Thani / Q57360
# Lansana Conté

Lansana Conté (Dubréka, Ginea Frantsesa, 1934ko azaroaren 30a - Konakry, 2008ko abenduaren 22a) gineatar militarra eta politikaria izan zen, Gineako Errepublikako presidentea 1984-2008 bitartean. Militar batzuekin batera estatu kolpea emanda eskuratu zuen botera, eta polemikaz beteriko hiru hauteskunde irabazi zituen.

## Bizitza

Lansana Conté Dubrékan jaio zen, 1934ko azaroaren 30ean; susu etniakoa zen. Bingervilleko (Boli Kosta) eta Saint-Louisko (Senegal) eskola militarretan ikasi zuen. Frantziako armadan sarturik, Aljeriako Independentzia Gerran parte hartu zuen. 1970ean, portugaldar inbasioren aurka borrokatu zen, eta kapitain mailara goititu zuten horren ondoren. 1980an, diputatu hautatu zuten.
1984ko martxoaren 26an Ahmed Sékou Touré presidentea hil ondoren ondoren, Louis Lansana Beavogui jarduneko presidente izendatu zuten. Apirilaren 3an, ordea, militar talde batek estatu kolpea jo, eta Conték hartu zuen presidente kargua. Gineako Alderdi Demokratikoa estatu-alderdia eta haren erakundeak desegin zituen, preso politiko asko askatu eta ondasunak itzuli zitzaizkien, eta nekazariek salgaietan ordaindu beharreko zergak ezabatu zituen. Alabaina, ez zen demokraziarik ezarri, eta alderdi politikoak debekatu ziren.
1993ko abenduan, presidentetzarako hauteskundeak egin ziren; Conté izan zen garaile, alde txikiarekin ordea. Protestak izan ziren, hauteskunde garbiak ez zirelakoan. Hauteskunde kanpaina eta hauteskundeak berak ere bortizkeria giroan egin ziren, eta hildako asko izan zen. Conté nagusitu zen 1998ko abenduko presidentetzarako hauteskundeetan ere eta, aurrekoan bezala, emaitzen kontra agertu zen oposizioa. 2001ean, konstituzioa aldatu zuen hirugarren agintaldira aurkeztu ahal izateko; hori ahalbidetzeko antolatu zen erreferendumean herritarren % 98k alde bozkatu zuen, baina parte hartzea oso txikia izan zen.
Horiek horrela, 2003an berriz hautatu zuten presidente. 2004an Lounseny Fall izendatu zuen lehen ministro, baina urte hartan bertan uko egin zion karguari, AEBetan zela, Conték ez ziolako behar adina aukerarik ematen herrialdeko ekonomia salbatzeko. 2007an, greba ugariren eta manifestazioen ondoren, Lansana Kouyate izendatu zuen lehen ministro. 2008ko abenduaren 22an hil zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2020-12-22 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* 1 2 Gineako presidentea hil da, eta armadak Gobernua desegin du. Berria, 2008ko abenduak 23, CC BY-SA 4.0, berria.eus (Noiz kontsultatua: 2020-12-22).
* ↑ Hirugarren agintaldiari eustea lortu du Conték, erreferendumean. Euskaldunon Egunkaria, 2001ko azaroak 15, CC BY-SA 4.0, berria.eus (Noiz kontsultatua: 2020-12-22).

## Kanpo estekak

* Datuak: Q202582
* Multimedia: Lansana Conté / Q202582
# Emilio Aguinaldo

Emilio Aguinaldo (Cavite, 1869ko martxoaren 22a - Manila, 1964ko otsailaren 6a) Filipinetako politikaria izan zen. Filipinetako askatasunaren heroia.

## Bizitza

Katipunan ezkutuko elkartea eratu zuen 1892an, eta espainolen kontrako matxinadan esku hartu zuen 1896an. Garaitua izanik, Hong Kongera erbesteratu behar izan zuen, eta amerikarrekin harremanetan sartu zen. Caviten amerikarrek eraso egitearekin batean, tagaloen altxamendu orokorra gertatu zen, eta handik zenbait hilabetetara espainolak egotziak izan ziren behin betiko. Amerikarrek ez zuten uhartediaren askatasuna ezagutu, eta Aguinaldok berriro ekin zion borrokari. Amerikarrek 1901ean atxilotu zuten. Bigarren Mundu Gerran Japoniaren aldeko gobernuan parte hartu baitzuen, 1945ean espetxeratu zuten berriro. Gerora, gobernuak errugabetzat jo, eta 1950ean Elpidio Quirinoren gobernuko partaide izan zen.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q188939
* Multimedia: Emilio Aguinaldo / Q188939
# Francisco Morales-Bermúdez

Francisco Remigio Morales-Bermúdez Cerrutti (Lima, 1921eko urriaren 4a - ibidem, 2022ko uztailaren 14a) perutar militarra eta politikaria izan zen. Peruko presidentea izan zen 1975etik 1970ra.
Liman jaio zen eta Remigio Morales Bermudez Peruko presidentearen biloba izan zen eta karrera militarra jarraitu zuen.
1968an Fernando Belaúnde Terry presidenteak Finantza ministro izendatu zuen eta lehen ministro izan zen Juan Velasco Alvarado presidentearen gobernuan 1975eko otsailaren 1etik abuztuaren 29ra.
1975eko abuztuaren 29an, Velasco presidentea kanporatu zuen estatu-kolpe batean. Herrialdea zuzendu zuen krisi ekonomiko latzean, eta Peruko iraultzaren joera sozialistetatik aldendu zen. Kondor operazioan parte hartu zuen Hego Amerikako beste diktadura batzuekin batera.
1980an hauteskundeak egin eta Fernando Belaunde hautetsiari eman zion boterea. Italiako justiziak kondenatu zuen Kondor Operazioan egindako lanagatik.
* Datuak: Q116630
* Multimedia: Francisco Morales Bermúdez / Q116630
# Hun Sen

Hun Sen (khmereraz: ហ៊ុន សែន; Kampong Cham, 1952ko abuztuaren 5a) kanbodiar politikaria da. Kanbodiako lehen ministroa izan zen 1985etik 2023ra.

## Bizitza

1970ean Khmer Gorriekin bat egin zuen eta mailaz maila gora eginez joan zen. 1975ean, Phnom Penheko gatazkan begi bat galdu zuen. 1976an, Khmer Gorriek, Pol Pot buruzagi zela, Kanbodia Demokratikoaren Errepublika aldarrikatu zuten, eta Hun Senek Vietnamera alde egin zuen.
1979an, vietnamdarrek lagundutako armadak estatu-kolpea eman eta Khmer Gorriak eta Pol Pot Phnom Penhetik alde egitera behartu zituzten. Hun Sen bere herrira itzuli zen, eta vietnamdarrek lehen ministro egin zuten. 1979tik 1993ra bitartean, vietnamdarren gobernu txotxongiloaren buru izan zen. Nazio Batuek milioika dolar sartu zituzten Kanbodian 1993an monarkia konstituzional batekin demokrazia ezartzeko asmoz.
Nazio Batuek babestuta, hauteskundeak egin ziren 1993an, eta Norodom Ranariddh printzeak, Norodom Sihanouk erregearen semeak, irabazi zituen. Hala ere, Hun Senek, Kanbodiako Herriaren Alderdiaren lehendakariordeak, esan zuen bere alderdiak herria zatituko zuela eta bere buruzagitza beharrezkoa zela. Nazio Batuek boterea Ranariddhen eta Hun Senen artean banatzea proposatu zuen, biak lehen ministro izendatuz.
1993tik 1997ra bitartean, elkarrekin gobernatu zuten, baina 1997ko maiatzean Ranariddhek bere herriari ohartarazi zion 1998an Hun Senek hauteskundeak irabazten baldin bazituen, Kanbodiaren monarkia konstituzionalerako bidea zapuztuko zuela, eta komunismoa ezarriko zuela berriz, demokraziaren ordez. Handik bi hilabetera, Hun Senek Ranariddh bere kargutik kendu zuen, eta gatazka odoltsua sortu zen, dozenaka hildako eragin zituena. Kazetariek estatu-kolpea zela esan arren, Hun Senek ukatu egin zuen. Printzeak alde egin behar izan zuen eta, hura kanpoan zela, Kanbodiako parlamentuak Ung Huot atzerri-ministro ohia aukeratu zuen Ranariddh printzearen ordezko.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/26 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q57788
* Multimedia: Hun Sen / Q57788
# Augusto Leguía

Augusto Bernardino Leguía y Salcedo (Lambayeque, 1863ko otsailaren 19a - Bellavista de Callao, Lima, 1932ko uztailaren 7a) perutar politikaria eta finantza-gizona izan zen.
Peruko Errepublikako lehendakari hautatua izan zen 1908-1912 urteetan, eta jaurbide guztiz autoritarioa ezarri zuen urte horietan. Haren agintaldia amaitu zenean, erbesteratu behar izan zuen, baina, 1918an, haren alde agertu ziren militarrak eta estatu-kolpe batez (1919) aginpidera iritsi zen berriro ere. Legebiltzarra deuseztatu ondoren lehendakari izendatu zuen bere burua, eta diktadura zorrotza ezarri zuen. Aginpidetik eraitsia izan zen 1930eko kolpe militarraren ondorioz.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2011/12/27 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.

## Kanpo estekak

* Datuak: Q131010
* Multimedia: Augusto B. Leguía / Q131010
# Antanas Smetona

Antanas Smetona (ɐnˈtaːnɐs sʲmʲɛtoːˈnɐ ahoskatua; Užulėnis, Kovno Gobernazioa, Errusiako Inperioa, 1874ko abuztuaren 10a - Cleveland, Ohio, 1944ko urtarrilaren 9a) lituaniar politikaria izan zen, gerren arteko garaiko politikari garrantzitsuenetako bat. Lituaniako lehenbiziko presidentea izan zen, 1919 eta 1920 artean, eta Sobietar Batasunaren inbasioaren aurreko azkena, 1926 eta 1940 artean. Lituaniako nazionalismoaren ideologoa ere izan zen. Gaztaroan, agintari tsararren errepresioa jasan zuen, Lituaniako literatura debekatua zabaltzeagatik. 1917an Lituaniako Kontseiluko presidente hautatu zuten, 1918ko otsailaren 16an Lituaniako independentzia legea sinatu zuen eta 1919an presidente hautatu zuten. 1920an, Aleksandras Stulginskisek ordezkatu zuen presidentetzan. 1926an Kazys Grinius presidentea estatu kolpe baten bidez kargutik kendu zuen buruzagietako bat izan zen. 1926ko abenduan presidente bihurtu zen, 1927an parlamentua kendu zuen eta 1929an diktadore bihurtu zen. 1940an alde egin zuen herrialdetik sobietarren inbasioaren aurretik eta Estatu Batuetara erbesteratu zen. Clevelanden hil zen bere etxeko sutean.
* Datuak: Q296950
* Multimedia: Antanas Smetona / Q296950
# Zine El Abidine Ben Ali

Zine El Abidine Ben Ali (arabieraz: زين العابدين بن علي‎, Zayn al-'Ābidīn bin 'Alī; Hammam Sousse, Frantziar Tunisia 1936ko irailaren 3a - Jidda, 2019ko irailaren 19a) tunisiar militar eta politikaria izan zen.

## Bizitza

1987. urtetik aurrera Tunisiako Errepublikako presidentea. Frantziako Saint-Cyr eskola militarrean hezi zen. Estatu Nagusiko diplomaren jabe da, eta 1979. urtetik aurrera armadako jenerala. Gaztetan Habib Bourguibaren Alderdi Sozialistaren kide aktibo izan zen eta, hori zela-eta, 1952. urtean kartzelatu egin zuten. 22 urte besterik ez zituela, Tunisiako Segurtasun Militarraren Buru izendatu zuten. Tunisiako Herrizaintzako ministro eta Lehen ministro izendatua izan ondoren (1987), Habib Burgiba presidentea kargutik kentzen lagundu zuen “gobernatzeko gaitasunik” ez omen zuela-eta (1987ko azaroaren 7an). Berak hartu zuen orduan presidente kargua, armadaren eta gobernuaren gehiengoaren laguntzaz. Tunisia baketzen eta demokraziaren bidetik eramaten ahalegindu zen, musulmanak errespetatuz baina bere aurrekoak bultzatutako modernotasunaren bidetik atera gabe. Talde Konstituzional Demokratiko boteretsuaren laguntzaz (RCD), beste bost urterako aukeratu zuten 1994ko hauteskundeetan (hirugarren agintaldia), emandako botoen % 99,80rekin.

## Erreferentziak

* Artikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2018-10-08 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.
* Datuak: Q204487
* Multimedia: Zine El Abidine Ben Ali / Q204487